Mit iber 51.000 km Durchmesser isch dr Uranus viermal so gross wie d'Erde un under günschtigschte Umstände freiäugig sichtbar (+6 Magnitude, die underscht Grenze fier e sichtbare Stern bi ganz klarem, dunkle Himmel). S'blassgrüen Schibli vu numme 3,5" Winkeldurchmessser isch erscht in Teleskope ab 10cm Öffnig as sonigs z'erchenne. Physikalisch  isch dr Uranus mit em Neptun verglichbar un nimmt nooch sällem mit guet 14 Erdmasse in dr Masserangfolg vum Sunnesystem dr viert Platz under dr Planete i. Im Durchmesser lit er chnapp vor em Neptun uffem dritte Platz - nooch em Jupiter un em Saturn. Us us dr Dichti abgleitetem Wasserisvorchumme im Innere werre dr Uranus un dr Neptun au "Isrise" gnennt un underschide sich ditlich vum Jupiter un vum Saturn.